
El comte Arnau

EL COMTE ARNAU

UNA LLEGENDA CATALANA D’ARRELS MIL·LENÀRIES
El nostre país té en el comte Arnau la rèplica a Faust i un comte Dràcula a la nostra mida, és el nostre mite tenebrós, el costat fosc i maleït de la Catalunya primitiva. És el mite més popular, més discutit i comentat, el més apassionadament representatiu i emblemàtic del Ripollès, però també, a més, és un dels més genuïns i originals de Catalunya. 
Història i llegenda formen un mite que té el seu bressol als peus del Pirineu i que es difondrà, després, cap al sud. A l’Alt Ripollès, prop de Gombreny, hi ha les ruïnes del castell dels Mataplana, noble família que engendraria el personatge històric del comte Arnau ara fa mil anys.  Molt a prop, a la riba del Ter, un convent: Sant Joan de les Abadesses. El comte Arnau, casat i amb dues filles, té el desig de posseir una de les monges del monestir. Arnau menysprea totes les lleis humanes i divines, profana el sagrat recinte sense cap escrúpol i rapta la religiosa. La seva acció sacrílega li comporta una infernal condemna: la seva ànima, convertida en foc, cavalcarà eternament sobre el seu cavall (també de foc) perseguit per una munió de gossos furiosos.

Un romanç del segle XIV, la «Cançó del comte l’Arnau», ens explica com l’espectre del comte s’apareix a la seva virtuosa vídua demanant-li que «faci tancar aquella mina (passadís) que dóna al convent de les monges de Sant Joan». Però també ens diu que la seva condemna no és únicament per aquest fet (que avui i en tot temps ha estat popular pel seu caràcter eròtic, «reality show» de l’època), sinó que també ha estat damnat «per soldades mal pagades», és a dir per ser mal pagador. La seva ànima segueix errant i encara us la podeu trobar per alguna cantonada. Compte amb el comte!
Condemna
Seràs roure, seràs penya,

seràs mar esvalotat,

seràs aire que s’inflama,

seràs astre rutilant,

seràs home sobre home,

perquè en tens la voluntat.

Correràs per monts i planes,

per la terra que és tan gran,

muntat en cavall de flames

que no se’t cansarà mai.

El teu pas farà basarda

com el pas del temporal.

Totes les veus de la terra

cridaran al teu voltant.

Te diran ànima en pena

com si fossis condemnat.

L’ànima del comte ARNAU
Que és llarga l’eternitat!

Només fa mil anys que corre

el comte Arnau... i està cansat.

Que és llarga l’eternitat!

Totes les veus de la terra

es riuen del comte Arnau

perquè volta, volta, volta,

bo i cercant son palau.

EL POEMA MUSICAT  
Joan Manuel Serrat. Cançons tradicionals catalanes.  
La comtessa està asseguda,
viudeta igual,
la comtessa està asseguda
al seu palau.
Se li presenta a la cambra,
valga'm Déu val!,
se li presenta a la cambra
el comte Arnau.

-A on teniu les vostres filles,
muller lleial?
A on teniu les vostres filles,
viudeta igual?
-A la cambra són que broden,
comte l'Arnau.
A la cambra són que broden
seda i estam.

-Deixeu-me'n endur una filla,
muller lleial;
que amb mi passarà les penes
que estic passant.
-Així com les heu guanyades,
valga'm Déu val!,
tot sol com pugueu passeu-les.
comte l'Arnau.

-Quina hora és que el gall ja canta,
muller lleial?
Quina hora és que el gall ja canta,
viudeta igual?
-Les dotze hores són tocades,
comte l'Arnau,
les dotze hores són tocades,
valga'm Déu val!


PER SI VOLS TREBALLAR I AMPLIAR...

POEMES JOAN MARAGALL
1900 EL COMTE ARNAU : http://ca.wikisource.org/wiki/Visions_%26_Cants/El_comte_Arnau

TEXT AMPLIAT 1912: http://ca.wikisource.org/wiki/Visions_i_Cants/El_Comte_Arnau

1906 LA CANÇÓ DEL COMTE ARNAU

http://ca.wikisource.org/wiki/Enll%C3%A0/La_can%C3%A7%C3%B3_del_comte_l%27Arnau

JOAN MANUEL SERRAT - CANÇÓ

http://ca.wikisource.org/wiki/40_can%C3%A7ons_populars_catalanes/El_comte_Arnau

FRAGMENTS DE «EL COMTE ARNAU»
I  
Els timbals de l’orgia ofenen l’aire
de l’hora matinal, que encara guarda
les quietuds de l’aire de la nit.

I surt dalt del cavall el comte Arnau,
que porta la capa blanca,
i va a veure l’abadessa
del convent de Sant Joan.

Els pastors, per les muntanyes,
tots de lluny guaiten com passa;
els pagesos tots tremolen…
“És el comte Arnau!”

II
Adalaisa, l’abadessa,
l’espera mig desmaiada.
Ell travessa la capella
amb la barba escabellada
de l’orgia de la nit.
Passa, i la deixa tota profanada…
I entra rialler en la cambra d’Adalaisa.

Adalaisa mig riu i està contenta:
té la cara carnosa i molt afable,
i un xic de sotabarba arrodonida,
i un clot a cada galta.

III
-Treu-te la capa, -li demana ella.-
Treu-te la capa, que et veuré més gran.
-Treu-te tu el manto, que et veuré més bella.
-No, que só l’abadessa de Sant Joan.-
Canta una alosa de la part de fora,
per la finestra entra el sol brillant,
el cel és blau i resplendenta l’hora:
el comte i l’abadessa es van mirant.

-Treu-te tu el manto, que et veuré més bella:
sense toca et voldria i sense vel.
-De genolls jo et voldria en la capella:
tan gloriós, faries goig al cel.

-Pro a mi el cel no em fa goig més que si el miro
des de la terra sobre meu obert:
me plau trobar-lo, quan els ulls hi giro,
buit i silenciós com un desert.

El cel és el repòs de la mirada,
i és el repòs del braç i el pensament;
perxò, ajagut a terra, el cel m’agrada
i m’adormo mirant-lo fixament.

-Altre cel és per mi la tenebrosa
capella on un altar brilla tot sol:
el cos humiliat sobre una llosa,
l’ànima deslliurada aixeca el vol.

I de la terra i d’aquest món s’oblida,
sospirant per la mort que ha de venir.
-En tos llavis gruixuts, de mort al dir,
com hi oneja suaument la vida!

-Mes, són fang. Quan per sempre s’hauran clos,
vindran els cucs i se’n faran pastura.
Vull amagrir els meus llavis i el meu cos
per fer-me tornar l’ànima més pura.-

Canta una alosa de la part de fora,
per la finestra entra el sol brillant,
el cel és blau i resplendenta l’hora:
el comte i l’abadessa es van mirant.

-Adalaisa, tu que ets tan vividora
i que els ulls els tens plens de voluntat,
i aquesta àvida boca prenedora,
i en els teus aires tanta majestat,

¿com és que ara malparles de la vida,
per la que estàs tan fortament armada?
No t’escau la mirada esmorteïda
sota l’arc de la cella ben poblada.

Escaurà bé a tes pàl·lides germanes,
tristos cossos per sempre immaternals:
per elles són les fantasies vanes
de vagues resplendors celestials.

Però tu, performada criatura,
delícia de la terra, torna al món!
Romp el cordó que injuria ta cintura!
Arrenca’t, Adalaisa, els vels del front!-

I avança Arnau hermosament: pro es gira
airosa ella al Sant Cristo nu,
i signant-lo al comte, li diu: -Mira:
aquest encara és més hermós que tu!-

Canta una alosa de la part de fora,
per la finestra entra el sol brillant,
el cel és blau i resplendenta l’hora:
el comte i l’abadessa es van mirant.

IV

Totes les veus de la terra
criden contra el comte Arnau
perquè, volent Adalaisa,
sens ella se n’ha tornat.

-”Fill de la terra, -fill de la terra,
comte l’Arnau:
per una imatge
t’has deturat,
per un cadàver,
tu que en fas tants!”
-”Com el Sant Cristo - no n’he fet cap.”
-”Què té el Sant Cristo? Què té el Sant Cristo,
comte l’Arnau?
És fusta morta: - no pot brotar.”
-”Ai, sí, que brota! - Ai, sí que brota!
Valga’m Déu val!
Quina mirada - ella li ha dat!”
-”Quina mirada, - quina mirada,
comte l’Arnau,
quina mirada - deu haver estat!”

Ell vol esclafir la rialla,
fa un gran crit i arrenca el plor.
Al rugit del plor que arrenca
clamorós el comte Arnau,
totes les veus de la terra
se dispersen udolant.

V 
Nit!… Tota l’hermosura d’Adalaisa
jeu adormida als peus del Cristo nu.

Arnau segueix pacient un camí negre
per dins de les muntanyes silencioses.
Per damunt de la volta hi passa un riu
una estona… Després se perd i calla…
L’Arnau de sota terra surt al porxo.

Va cercant Adalaisa entre les cel·les
i la veu que adormia sa hermosura
tota ajaguda als peus del Cristo nu,
sense vels, sense toca, sense manto,
sens gesto ni defensa… Allí, adormida.

Té una gran cabellera molt frondosa.

“Quins cabells més sedosos, Adalaisa!”
pensa Arnau. Però calla i se la mira.

Ella dorm, ella dorm, i a poc a poc
se li amoroseix tota la cara
com reflectant el pas serè d’un somni,
fins que mig riu molt dolçament. Li vola
una estona el somrís entorn dels llavis.

“Quins llavis amorosos, Adalaisa!”,
pensa Arnau. Però calla i se la mira.

Un gran sospir travessa el dormir d’ella
com onada del mar, i s’aquieta.
“Quin pit sospirador tens, Adalaisa!”,
pensa Arnau. Però calla i se la mira.

Mes, quan ella obre els ulls, ell desencanta’s
la pren amb un braçat i se l’emporta.

Quan surten a camp ras se fa de dia.

VI 
Totes les veus de la terra
aclamen el comte Arnau
perquè de la fosca prova
ha sortit tan triomfant:
-”Fill de la terra, -fill de la terra,
comte l’Arnau,
ara demana, - ara demana:
què no podràs?

-Viure, viure, viure sempre:
no voldria morir mai;
ser com roure que s’arrela
i obre la copa en l’espai.
-Els roures riuen i viuen,
pro també compten els anys.

-Dons, vull ser la roca immòbil
entre sols i temporals.

-La roca viu sense viure,
que res la penetra mai.

-Doncs, la mar somovedora
que a tot s’obre i dóna pas.

-La mar s’està tota sola,
i tu vas acompanyat.

-Doncs, ser l’aire quan l’inflama
la llum del sol immortal.

-Pro l’aire ni el sol no estimen
ni senten l’eternitat.

-Doncs: ser home sobre-home,
ser la terra palpitant.

-Seràs roure, seràs penya,
seràs mar esvalotat,
seràs aire que s'inflama,
seràs astre rutilant,
seràs home sobre-home,
perquè en tens la voluntat.

Correràs per monts i planes,
per la terra, que és tan gran,
muntat en cavall de flames
que no se’t cansarà mai.
El teu pas farà basarda
com el pas del temporal.
Totes les veus de la terra
cridaran al teu voltant.
Te diran ànima en pena
com si fossis condemnat.”

VII 
“Tota la nit l’he cridada
i encara no ha obert els ulls.
No els obris ara, Adalaisa,
que el migdia no és per tu.
El migdia no és per tu,
de cara al cel en mos braços.
Nit i dia i tot per mi,
que miro al dret dels meus passos!
Tu desclouràs les parpelles
quan el cel s’haurà enfosquit.”
. . . . . . . . . . . . . . . . . . . .
Al punt de la mitjanit
Adalaisa obre els ulls a les estrelles.
“-Arnau, que em puges al cel?
-El nostre cel és la terra.
-On anem, Arnau? -Pel món.
-Pro jo miraré al cel sempre.
-Jo el miraré en els teus ulls
cada nit quan te despertis.
-Jo amb mos ulls t’alçaré al cel.
-La carga del teu cos m’aferma a terra.
-Mos ulls faran lleu mon cos.
-Tota tu ets d’eterna dura.
-Els meus ulls són cel en flor.
-I el teu cos fruita madura!”

VIII 
El comte Arnau no es lleva,
tampoc no se’n va al llit,
que corre i corre sempre,
i sempre amb més delit.
No segueix nord ni via,
que va d’ençà i enllà.
Arreu on passa, mira:
no es cansa de mirar.
No hi ha res que el deturi,
que corre com el vent:
si algun destorb l’afronta,
l’abat d’un cop, rient.
Perxò va deixant rastre
de plors i de renecs;
pro els seus grans crits de “juli!”
ofeguen clams i precs.

IX

Aquella nit els ulls de l’Adalaisa
se van omplir d’una pietat tan gran
que el comte Arnau s’hi va encisar una estona,
oblidat dels seus passos. Aviat
va sentir no tocar de peus en terra.
Quin esglai! Va llançar un gran crit d’esglai.
Totes les veus de la terra - s’hi van arremolinar;
pro de seguida
l’infant pesà en el ventre d’Adalaisa
i els va tornar a la terra. I digué Arnau:
“Com s’ha espessit ta figura!
La boca et surt enfora àvida i dura:
demana per l’infant.
S’ha deformat ta cintura
i el teu esguard al cel és menys brillant.
Ja et lliguen a la terra prou forts llaços…
Doncs, en la terra et deixo… I, ara, adéu.
-Arnau, si jo era teva, no eres meu!

-Jo sóc sols dels meus braços i els meus passos”.

X 
A punta de dematí,
les monges del monestir,
que dies ha l’havien soterrada,
varen trobar la morta fora el sot,
que tomava la rosada.

XI
L'ANIMA

Qu'és llarga l'eternitat!
No més fa mil anys que corre
el comte Arnau... i està cansat.
Qu'és llarga l'eternitat!

Totes les veus de la terra
se riuen del comte Arnau
perquè volta, volta, volta
bo i cercant son vell palau.

—Fill de la terra,—fill de la terra,
comte l'Arnau!
I ara què cerques?—I ara què cerques?
Ah! ah! ah! ah!

—Cerco mon ànima,—valga'm Deu val!
—I on la cerques,—on la cerques,
comte l'Arnau?
—A casa meva—dueu-m'hi, si us plau.
—Tu no tens casa,—tu no tens ànima:
tens un cavall,
corre que corre,—corre que corre!

Au! au! au! au!
Seràs arbre, seràs penya.
seràs mar esvalotat,
seràs aire que s'inflama,
seràs astre rutilant.

—Seré home sobre-home
perquè'n tinc la voluntat!—
Ell vol esclafir la rialla,
fa un gran crit i arrenca un plor.
Al gran alarit qu'arrenca
tot plorant el comte Arnau,
totes les veus de la terra
se dispersen udolant.
El comte Arnau plora,
i dins de son plô
ha trobat son ànima
que és una cançó.

XI LA CANÇÓ DEL COMTE ARNAU

La comtessa està asseguda viudeta igual!

La comtessa està asseguda al seu palau.


Se li presenta a la cambra, valga'm Déu, val!

se li presenta a la cambra el comte Arnau.


Tot cobert de roges flames, ai quin espant!

tot cobert de roges flames, valga'm Déu, val!

 
Tota sola feu la vetlla, muller lleial?

tota sola feu la vetlla, viudeta igual.


- No la faig jo tota sola, comte l'Arnau,

no la faig jo tota sola, valga'm Déu, val!


Qui teniu per companyia, muller lleial?

qui teniu per companyia, viudeta igual?

 
- Déu i la Verge Maria, comte l'Arnau;

Déu i la Verge Maria, valga'm Déu, val!

 
On teniu les vostres filles, muller lleial?

on teniu les vostres filles, viudeta igual?


- A la cambra són que broden, comte l'Arnau,

a la cambra són que brodem seda i estam.


- Me les deixaríeu veure, muller lleial?

me les deixaríeu veure, viudeta igual?

 
- Massa les espantaríeu, comte l'Arnau,

massa les espantaríeu, valga'm Déu, val!

 
- Deixeu-me endur una filla, muller lleial,

que amb mi passarà les penes que estic passant.

 
- Així com les heu guanyades, valga'm Déu, val!

tot sol com pugueu passeu-les, comte l'Arnau.

 
- Solament la més xiqueta, muller lleial,

solament la més xiqueta, viudeta igual.

 
- Tant m'estimo la més xica, comte l'Arnau,

tant m'estimo la més xica com la més gran.

 
- Per què no caseu les filles, muller lleial?

per què no tinc dot per dar-los, valga'm Déu val!

 
- Al capdavall de l'escala, muller lleial,

al capdavall de l'escala n'hi ha l'arjan.

 
- Són monedes mal guanyades, valga'm Déu, val!

són monedes mal guanyades, comte l'Arnau.

 
- On teniu els vostres fills, muller lleial?

on teniu els vostres fills, viudeta igual?

 
- A la cambra són , que juguen, valga'm Déu, val!

a la cambra són, que juguen, comte l'Arnau.

 
-On teniu vostres criades, muller lleial?

on teniu vostres criades, viudeta igual.

 
Massa les espantaríeu, comte l'Arnau,

massa les espantaríeu, valga'm Déu, val!

 
- On teniu els vostres mossos, muller lleial?

on teniu els vostres mossos, viudeta igual?

 
- A la pallissa, que dormen, comte l'Arnau, 

a la pallissa, que dormen, valga'm Déu, val!

 
-Pagueu-los bé la soldada, muller lleial;

ja veieu les meves penes, viudeta igual!

 
-Per on heu entrat, vós, ara, comte l'Arnau?

per on heu entrat, vós, ara, valga'm Déu, val?

 
-Per la finestra enreixada, muller lleial,

per la finestra enreixada, viudeta igual.

 
- Ai, que me l'haureu cremada, comte l'Arnau,

ai, que me l'haureu cremada, valga'm Déu, val!

 
- Ni tan sols us l'he tocada, muller lleial,

ni tan sols us l'he tocada, viudeta igual!

 
- Què és això que us surt del cap, comte l'Arnau?

què és això que us surt del cap, valga'm Déu val?

 
-Males coses que he pensades, muller lleial,

són les males llambregades, viudeta igual.

 
-Què és això que us ix pels nassos, comte l'Arnau?

què és això que us ix pels nassos, valga'm Déu, val'

 
-són les coses que he olorades, muller lleial,

són les coses que he olorades, viudeta igual.

 
-Què és lo que us ix per la boca, comte l'Arnau?

què és lo que us ix per la boca, valga'm Déu, val?

 
-són les males paraulades, muller lleial,

són les males paraulades, viudeta igual.

 
-Què vos ix per les orelles, comte l'Arnau?

què vos ix per les orelles, valga'm déu, val?

 
-Males coses que escoltades, muller lleial,

males coses que he escoltades, viudeta igual.

 
- què és això que us ix pels braços, comte l'Arnau?

què és això que us ix pels braços, valga'm Déu, val?

 
- són les males abraçades, muller lleial,

són les males abraçades, viudeta igual.

 
-què és lo que us ix per les mans, comte l'Arnau?

què és lo que us ix per les mans, valga'm Déu, val?


- Males coses que he tocades, muller lleial,

males que he tocades, viudeta igual.

 
-què és això que us ix pels peus, comte l'Arnau?

què és això que us ix pels peus, valga'm déu, val?

 
-Els mals passos que donava, muller lleial,

els mals passos que donava, viudeta igual.

 
-què és aquest soroll que sento, comte l'Arnau?

què és aquest soroll que sento que ne dón espant?

 
-És el cavall que m'espera, muller lleial,

és el cavall que m'espera, viudeta igual.

 
- Baixeu-li grana i civada, comte l'Arnau,

baixeu-li grana i civada, valga'm Déu, val!

 
- No menja gra ni civada, muller lleial

sinó ànimes damnades, si n'hi donau.

 
- On vos han donat posada, comte l'Arnau?

on vos han donat posada, valga'm Déu, val?

 
- A l'infern me l'han donada, muller lleial,

a l'infern me l'han donada, viudeta igual.

 
-Per què allí us l'han donada, comte l'Arnau?

per què allí us l'han donada, valga'm Déu val?

 
-Per soldades mal pagades, muller lleial,

i donzelles deshonrades, viudeta igual.

 
Feu-ne tancar aquella mina, muller lleial,

que dóna al convent de monges de Sant Joan.

 
Quina hora és, que el gall ja canta, muller lleial?

quina hora és , que el gall ja canta, viudeta igual?

 
-Les dotze hores són tocades, comte l'Arnau,

les dotze hores són tocades, valga'm Déu, val!


- Ara, per la despedida, muller lleial,

ara, per la despedida, dem-nos les mans.

- Massa me les cremaríeu, comte l'Arnau,

massa me les cremaríeu, valga'm Déu, val!

XIII

El compte Arnau està espantat
de veure's l'ànima tan lletja
per tota l'eternitat.
—No hi haurà redempció—per a un'ànima en pena?—
crida; prò li tremola un xic la veu.
Bo i cridant, sense adonar-se'n,
ha aixecat els ulls al cel,
i a mig aire veu l'esposa
que filava encara arreu.

—Ai! Elvira, muller meva,
que'ns haguem de veure així!
El dia que vam casar-nos
qui'ns ho hagués hagut de dir!
I tu, tant que m'estimaves,
no'm podries redimir?
Aquesta cançó tant negra,
ai! qui la podrà emblanquir?
I tants llavis que la canten
qui podrà fê'ls emmudir,
sobre tot els de les nines,
que aixís malparlen de mi?

—Aquesta cançó tant negra
l'amor la pot emblanquir:

sols l'amor que jo't portava,
no'l que'm portaves tu a mi.
Tenies l'ànima eixuta
com la pols d'un mal camí.
La meva es va tornar freda
com la gebra del matí.
—I on se troba o se retroba
aquest amor que'ns traí?
—Un got d'aigua, quan se llença,
ja no's pot tornâ a collir.
—Mes l'amor, en sa font viva,
on el podrem assolir?
—El teu, en el que pateixes,
i el meu en veure't patir.
—Si tu veus el que pateixo,
tindràs pietat de mi;
cantaràs les meves penes,
ja que jo no les puc dir.
Canta, que la cançó nova
la vella faci emmudir.
—La cançó vella i la nova
no's desassemblen d'un bri;
solament, segons se canta,
fa esgarrifar o fa entendrir.
Cantaré am l'amor que't duia,
no amb el que'm duies tu a mi.

—Canta, esposa, fila i canta,
que'l patî'm faràs suau!

Quan l'esposa canta i fila,
el casal s'adorm en pau.—

I l'esposa fila i canta
a mig aire del cel blau.
Al compàs de les posades
va adormint-se'l comte Arnau
i li sembla que s'enlaira
a mig aire del cel blau.


XIV

—Al punt que jo m'adormia
Ella se m'ha despertat
tant formosa, tant carnosa,
al coll se m'ha repenjat;
tant vibranta, tant pesanta,
a la terra m'ha fermat;
i amb un aire de complanta
d'aquest modo m'ha parlat:
—Mostra-m el cel en la terra.
Recorda-t que m'ho has dit.
Duc l'infant en les entranyes
i encara no l'he parit,
perquè espero que tu'm digues

si soc viva o si soc morta...
Jo vui la vida més forta.
Recorda-t d'aquella nit.

—Me'n recordo, me'n recordo:
tu'm volies pujâ al cel.
—El nostre cel es la terra:
en la terra tinc l'arrel.
Més tu mostra-m el cel d'ella;
mira que m'ho has promès.
Em deleixo per fruir-lo.
El cel de la terra, on és?
Els teus braços i els teus passos
han de dar-me'l goig que'm deus.
Au! Arnau, marxa, camina,
dû-me enllà pels camins teus.

—Mos camins, al cap d'avall,
se m'han tornat tenebrosos,
i he perdut aquell delit
dels meus dies lluminosos.
Es cert qu'he anat massa sol,
ensuperbit dels meus passos,
i que a dintre dels meus braços
mai ningú ha trobat consol.
I quan m'he cansat de mi
i he demanat companyia,
sols he sentit udolar
la llopada que'm seguia.

I he tingut horror de mi
i horror de la solitud,
i horror de veure i sentî,
i horror de la quietud.
I la llopada, udolant,
jo no sé què'm demanava
que, quan ha sentit mon plant,
udolant se dispersava.
¿Què'm demanava udolant
la llopada nit i dia?
—Volia un amor triomfant,
que es també 'l que jo voldria.

—Un amor triomfant, un amor triomfant...
Què vols dî, Adalaisa?
—Ai, pobra de mi, que ara no m'entén,
m'ha perdut l'ànima.
—Un amor triomfant, un amor triomfant...
Bella és la musica.

XV

XVI

—Ei, nostramo, la soldada!
—Quina soldada voleu?
—La que'ns cal i es de justícia.
—La que solíeu haureu.
—D'aquella ja no n'hi ha prou:
volem el sou i el bou.
—Per què'm parleu am questa ira,
com si fos un malfactor?

Veig les vostres llambregades
resplendir en la foscor;
van seguint-me, van seguint-me
com si les dugués als ulls.
—Són soldades mal pagades:
lo que vas sembrâ ara ho culls.
Som els mossos. som els mossos,
qu'anem fent la via amb tu.
—Valga-m Deu, també a vosaltres
per mes vies haig de dû?
—També'ns has de dû a nosaltres:
senyô i mossos, tot  és u.
Tan són mossos com són filles,
com aimada, com muller:
o ens trauràs de la tenebra
o ens hi restaràs també
Tots salvats, perduts, am tu:
o ets tothom o no ets ningú.

XVII

Totes les veus de la terra
acuden al comte Arnau
perquè volen que les duga
pels camins de la gran pau.
—Fill de la terra,—fill de la terra,
comte l'Arnau,

—ara nosaltres,—ara nosaltres:
dû-nos si't plau.
—I on haig de dur-vos,—i on haig de dur-vos
valga'm Deu, val?
—Dintre de l'ànima,—dintre de l'ànima,
comte l'Arnau.
Ara ets arbre, ara ets penya,
ara ets mar esvalotat,
ara ets aire que s'inflama,
ara ets astre rutilant.
Ara't sents de tota cosa,
i tens nom i sobrenom;
ara ets home sobre-home
que pateixes per tothom.
La cançó que t'acompanya
poc a poc se va endolcint,
que l'esposa que la canta
poc a poc s'hi va entendrint.
Què faran els quins l'escolten,
sinó anar-se amorosint?
—Canta, esposa, fila i canta,
que l camí'ns faràs suau.
Quan l'esposa canta i fila,
el casal s'adorm en pau.—
I l'esposa fila i canta
a mig aire del cel blau,
tot seguint la cavalcada
que s'emporta al comte Arnau,
amb els mossos i amb les filles,

i amb l'aimada que decau,
i amb tantes veus clamoroses
pels camins de la gran pau.

XVIII ...

QÜESTIONARI SOBRE EL POEMA DE MARAGALL
1. Com caracteritza Maragall el comte Arnau?

2. Com reaccionen els pastors?

3. Qui és Adalaisa? Descriu-la.

4. Què demana el comte a l’abadessa? Per quin motiu ho rebutja, aquesta?

5. A quina estació de l’any situaries el poema? Per què? 

6. Quin sentit tenen aquests versos? Explica’ls.

“Però tu, performada criatura,

delícia de la terra, torna al món!

Romp el cordó que injuria ta cintura!

Arrenca’t, Adalaisa, els vels del front!”

7. Què diuen les veus de la terra al comte? Què els respon, aquest?

8. Què vol dir l’expressió “Jo sóc sols dels meus braços i els meus passos”? Per què la utilitza el comte Arnau ?

9. A qui troben les monges del monestir ? 

10. Digues per què el comte Arnau voldria ser com un roure, una roca, la mar i l’aire. Per quins motius les veus de la terra el contradiuen? Finalment, quina serà la voluntat del comte?

11.Quin és el desig del comte? Es complirà? El comte serà castigat pel sacrilegi comès?

12. Busca alguns recursos literaris en el poema i escriu-los; primer recorda que vol dir:
-Antítesi:

-Comparació:

-Anàfora:

-Asíndeton:

[image: image6.jpg]


L'antítesi és un recurs literari que consisteix a contraposar dos sintagmes, frases o versos en què cada un expressa una idea de significació afirmativa o negativa. És un recurs molt utilitzat pels poetes de l'edat mitjana. Pot formar-se a partir de l'antonímia de mots o expressions o bé pel sentit ampli de les frases, que es refereixin a realitats oposades. L'efecte estilístic de la contraposició dóna més força a les imatges que la continguin.
Comparació f - Figura retòrica que consisteix en l’establiment explícit d’una relació de semblança entre dos elements (subjecte i objecte de comparació) units entre si per l’element d’enllaç (’com’, ‘igual que’, etc.).
L'anàfora (del mateix terme grec, que significa "repetir") és una paraula que designa que un membre d'una frase és objecte d'una referència ulterior, dins la mateixa frase o dins una frase del discurs.
L'asíndeton és la supressió de conjuncions que servirien usualment d'enllaç (especialment conjuncions copulatives). Amb aquest recurs literari es vol donar la sensació de rapidesa, vivesa, etc., majoritàriament en un vers.
El comte Arnau, poema de Joan Maragall i Gorina (Visions & Cants, ed. 1900).

El Comte Arnau, poema de Joan Maragall i Gorina (Visions i Cants, ed. 1912).

La cançó del comte l'Arnau, dintre de Enllà. Poesies (1906), de Joan Maragall i Gorina.

El comte Arnau, dintre de 40 cançons populars catalanes. Primera serie. Biblioteca Popular de "L'Avenç", Barcelona, 1909. Inclou partitura.




Poesies. MARAGALL, JOAN. Ed. Edimar. Barcelona, 1947, pp. 195-238

NOTES

Un oníric comte Arnau cavalca pel TNC
IMMA FERNÁNDEZ - BARCELONA - El Periòdic de Catalunya - 5 octubre del 2011
La llegenda va condemnar el comte Arnau a cavalcar eternament amb el seu cavall de foc i a recórrer l'escenari dels seus pecats. Heroi rebel, des d'aquesta nit cavalcarà entre boires pel Teatre Nacional de Catalunya (TNC). El teatre públic ha volgut culminar el seu homenatge al poeta Joan Maragall -de qui s'ha commemorat aquest any el 150è aniversari del naixement i el centenari de la mort- amb la posada en escena d'El comte Arnau, una onírica creació  inspirada en els tres poemes que l'autor de La vaca cega va dedicar a aquest llegendari personatge de la cultura popular.

«El comte Arnau és potser el gran mite d'aquest país». Molts han estat els autors que s'han acostat al personatge, però el poeta modernista, opina Bonnín, va incidir en «el seu significat com a figura que sorgeix dels desitjos col·lectius de justícia social». Maragall va convertir Arnau en el seu àlter ego i es va endinsar amb ell en els «racons més foscos de l'existència per acostar el cel a la terra», afirma el director, que ha evitat referències a l'edat mitjana (exceptuant la capa d'Arnau).

El gran repte, afegeix Bonnín, era donar una «dimensió dramàtica i teatral» als poemes (El comte Arnau, L'ànima i La fi del comte Arnau), escrits en tres etapes diferents de la seva última dècada. Diu que el va ajudar el frustrat projecte líric ideat el 1903 pel músic Felip Pedrell. Al destacat paisatge sonor del muntatge s'hi uneix una escenografia que representa «la terra trencada i ferida» per on cavalca l'heroi de Maragall.
Comte l'Arnau - De Viquipèdia

El Comte l'Arnau fou un ric noble de la mitologia catalana. A causa de diversos pecats (com relacionar-se amb una abadessa o no fer bé els pagaments promesos), va ser damnat eternament. Condemnat a cavalcar durant tota l'eternitat com a ànima en pena sobre un cavall negre al que li surten flames per la boca i els ulls, el Comte l'Arnau va sempre acompanyat per una colla de gossos diabòlics que li fan de seguici.

És un personatge literari que té el seu origen en una cançó tradicional catalana, possiblement apareguda a Ripoll a finals del segle XVI en la qual es narra el diàleg entre l'ànima del comte Arnau, que purga l'incompliment dels seus deures militars i la seva vídua. Des de Ripoll, el mite arribà arreu dels Països Catalans i se li van incorporar elements d'una llegenda anterior, del 1017, en què se'l relaciona amorosament amb una monja del monestir de Sant Joan de les Abadesses.

Romeu Figueres ha recalcat: Arnau és el mite més fort, més robust i més popular de Catalunya; és el mite per antonomàsia de la literatura catalana. 

El comte Bernat Tallaferro, comte i senyor de Besalú, era germà de l'abadessa de Sant Joan i, per enveges territorials sobre els dominis del convent va acusar la comunitat de dissoluta i llicenciosa. El Papa Benet VIII va cridar la mare abadessa a Roma; però no hi va comparèixer, i la comunitat fou condemnada per rebel·lió mitjançant la publicació d'una butlla dissolent la comunitat de monges de Sant Joan.

En l'esmentada llegenda del comte l'Arnau destaquen tres aspectes:

· El de l'heroi de la reconquesta, que també reuneix Hernequin, que li dóna rang de personatge de gesta i que el fa entrar dins una jerarquia d'herois comuna a tots els llegendaris.

· Un altre aspecte és el del senyor feudal despòtic amb els seus vassalls i de costums llicenciosos i llibertins, aspectes que el situen en un altre cicle universal de rondalles.

· Un tercer és el de sacríleg sense escrúpols ni remordiments, enemic del cel i amic del diable, condemnat a vagar eternament en càstig de les seves profanacions.

[image: image7.jpg]


XIX



LA FI DEL COMPTE ARNAU

arnau

—La terrenal via infinita
deixeu-me córrer ben fidel.
Mireu que us porto la collita:
«Pare nostre que esteu en lo Cel».
Só com un cep amb molta fruita
que's dobla al pes de sa dolçor:
no'm veremeu, qu'encara en lluita
vaig aprenent la llei d'amor.
Porto en mi els fills i gent estranya,
porto l'aimada sobre'l cor;
i la muller, que m'acompanya,
em canta'l cant de vida i mort.
Per l'encontrada més obscura
de tant de pes vaig carregat:
sento al damunt com me madura
l'amor degut i no pagat.

adalaisa

—Qui semblant fruit arribi a heure,
li amargarà'l mateix que fel:
amor que's paga com un deure,
ni grat te'n sento: queda-te'l!
Que trist amor! Quina altra cosa
la generosa voluntat
que salta'l marge i la resclosa
com un torrent que ve sobtat!
Ai! No era aquesta, no era aquesta
la que m'havies tu promès
per dur-me al món com a una festa
i corre-hi sempre i sempre més?

arnau

—Corro de nit, corro de dia;
veig a tothom, no'm veu ningú:
veig l'esperit que a dintre'ls nia
i com treballa en cadascú.
Els veig, la cara somniosa
del son terrè, que's van alçant;
sento la veu misteriosa
que'ls va cridant, que'ls va cridant.
De tant en tant paren l'orella:
no saben qu'és; miren entorn;
veuen la terra que és tan bella
i mig rient baixen el front.
Mes han de fer ben tost per viure:
el dia és curt, la feina és gran...
I van perdent aquell mig riure:

els uns del tot, altres no tant.
Jo passo entre ells sense fer nombre
ni entre'ls vivents ni entre'ls esperits,
com un ensomni, com una ombra,
com un despert entre adormits.

la muller

—En el bon temps, a casa nostra,
jo feia igual que ara fas tu:
tu sota'l cel, jo sota un sostre:
per a una mare tot és u.
Quan els infants i les criades
eren dormits, ja de nit gran,
jo recorria les estades
com un fantasma vigilant.
Jo veia'ls somnis i figures
volar damunt dels fronts dormits;
tocava'l rostre a les criatures
per si eren freds o bé enardits.
Veia en llur jaç a las serventes
(el de la dida vora el breç)
en positures diferentes,
i en llur son encara més.
Hi havia aquella forta Assumpta
(que terres lluny era'l marit)
que s'adormia cellajunta
i amb una mà damunt del pit.

Després, aquella joveneta
que era un xic rossa i tan humil,
tenia sempre una rialleta
i entorn del cap el braç gentil.
Però les altres, aplanades
pel gros treball de tot lo jorn,
bocaterroses o badades,
eren com mortes a l'entorn.
I, per la casa tenebrosa
tornant al nostre llit retret,
m'hi esmunyia silenciosa,
vetllant encara ton son inquiet.

arnau

—Ditxosa tu, que així visqueres
rica d'amor, muller lleial,
i per l'amor de mil maneres
dintre la vida universal!
Mes... ai de mi! jo que vivia
per mi tot sol i els meus delits,
i ara, mort-viu, haig de fer via
com un despert entre adormits!

· · · · · · · · ·

Totes les veus de la terra
se fan sentî en el Comte Arnau,
li van movent eterna guerra
pels camins de la gran pau.
Són com a mar esvalotada
que de molt lluny se fa present
amb la clamor de ses onades
tota la nit en gran turment;
són com el vent de les altures
que d'un sol crit omple l'espai;

són com el plor de les criatures,
que no té fi ni'n tindrà mai;
són el Dolor, rei de la terra,
que en tot pit d'home's fa sentir..,.
El Comte Arnau se desespera.
perquè vol dir-lo i no'l sab dir.

Però l'esposa fila i canta
dalt a mig aire del cel blau.
El Comte Arnau tot s'hi decanta
per si la sent cantar suau.
Mes a sa veu altra's conlliga
que mai s'hi havia conlligat...


que va cantant la cançó antiga
amb una nova pietat.
És una veu encara viva,
No ve del cel, ni ve dels llims:
ve de la terra, tan festiva,
amb verd als camps i amb sol als cims.
En un pendís de la muntanya
hi ha una pastora de l'ull blau
que, tot cantant la cançó estranya,
se'l va estimant al Comte Arnau.
Un campanar sona en la altura;
les gents se mouen pels sembrats;
esquellejant salta i pastura
la escampadissa dels ramats...
I la pastora enamorada
canta que canta la cançó:

li ha mudat tota la tonada
i ha redimit el pecador.
Que, des que ella l'ha cantada
amb altra veu, amb altre acord,
ja no hi ha ànima damnada...
La cançó ha mort, la cançó ha mort.
Seguiu el pla, seguiu la serra,
vila i poblat, per on vulgueu:
la cançó és fora de la terra
i ja mai més la sentireu.
Alguns diran que la sentiren;
altres ni'n tenen cap record;
quins l'oblidaren, quins ni la oïren...
La cançó ha mort, la cançó ha mort.
Jo, d'una vella ja afollada
pel pes dels anys, la vaig sentir
ja sense to, a glops, trencada...
I aquella vella's va morir.
Cantant, cantant, nasqué l'infàmia,
i descantant la redempció:
el Comte Arnau tenia l'ànima
a la mercè d'una cançó.
El que la mort tanca i captiva,
sols per la vida és deslliurat:
basta una noia amb la veu viva
per redimir la humanitat.

